text: 3F i polsk annoncekampagne  
  19 april 2011 kl. 07.53
  Polsk mand i tragisk arbejdsulykke i Hedensted bliver nu brugt af fagforbundet 3F: Pas på i Danmark, lyder budskabet.   
  Gennem annonce og videooptagelser advarer fagforbundet 3F i dag polske håndværkere mod at tage usikkert arbejde i Danmark. 
  Det er simpelthen for farligt, mener 3F, der har lavet videooptagelser og interviewet den nu 45-årige invalid polsk bygningshåndværker Adam Szaj.  
  
  Invalid 
  Adam Szaj blev invalideret da han i september sidste år faldt igenenm et ovenlysvindue og faldt syv meter ned på et betongulv.
  - Den udenlandske arbejdskraft har i mange år været groft underbetalt og levet under usle forhold, som ikke er i orden. Overenskomster og reglerne for arbejdsmiljøet bliver ikke overholdt. siger Peter Hougård Nielsen, der er formand for byggegruppen i 3F.
  
  Iltslange i halsen
  Den 45-årige polske håndværker, der længe var indlagt på Skejby Sygehus i Århus og som siden er bragt hjem til Poznan, er resten af sit liv afhængig af en iltslange, som er boret ind i hans hals. Ved faldet blev Adam Szaj lam i det meste af kroppen. Arbejdsulykken kunne have været forhindret, hvis de danske regler om arbejdsmiljø og sikkerhed havde været fulgt, hvilket ikke skete, mener 3F.
  